Dvojica pripadnika oružanih snaga Bosne i Hercegovine ubijena su sinoć u pucnjavi u predgrađu Sarajeva, u Rajlovcu, potvrdila je lokalna policija i ministarstvo obrane BiH. Jedan vojnik teško je ozlijeđen.

Prema dostupnim informacijama, Armin Salkić (1989.) i Nedeljko Radić (1981.) radili su na formacijskim mjestima vozača u bataljunu Vojne policije Brigade taktičke podrške, a ubijeni su kada je napadač upao u jednu kladionicu u naselju Rajlovac i tamo otvorio vatru iz strojnice. Bh. mediji javljaju da je ubojica Enes Omeragić.

Omeragić je potom otvorio vatru na autobus koji se nalazio u neposrednoj blizini, a tom prilikom je od krhotina razbijenog stakla lakše povrijeđen vozač autobusa i dvoje putnika, javljaju Nezavisne. com

Nakon toga pobjegao u obiteljsku kuću u obližnjem naselju Sokolje gdje ga je locirala i opkolila policija, nakon čega je počinio samoubojstvo.

Direktor SIPA-e Perica Stanić rekao je da je, prema dosadašnjim informacijama, ubojica vjerojatno pripadnik vahabitskog pokreta, piše Dnevni avaz.

FTV javlja napadač je pri ulasku u kladionicu uzvikivao Alahu ekber.

Istraga tek treba otkriti koji su bili motivi napada i ima li on terorističku pozadinu.

Ovo je tijek događaja...

07.24 sati – Iz MUP-a Kantona Sarajevo potvrđeno je da je očevid u kući u kojoj je osumnjičeni počinio samoubojstvo završen.

0.25 sati – Nakon ubojstva dvojice pripadnika oružanih snaga Bosne i Hercegovine počinjenog u kasnim večernjim satima sazvana je izvanredna sjednica Zajedničkog stožera OS BiH i rukovodećih ljudi državnog ministarstva obrane, a doministar obrane Boris Jerinić izjavio je kako se čini da je ovaj napad bio teroristički čin.

– Sve aludira na to da je u biti riječ o terorističkom napadu na instituciju i oružane snage – kazao je doministar Jerinić lokalnim medijima u srijedu nešto prije ponoći.

0.10 sati – Napadač je izvršio samoubojstvo, kako se doznaje, raznio se eksplozivom u kući, piše Vecernji.ba.

0.02 sati – Sazvan je hitan sastanak predstavnika vlasti i policije u zgradi Vijeća ministara BiH. Vecernji.ba doznaje da je tema napad u Rajlovcu, sigurnosna situacija u Sarajevu i mjere koje će se podnijeti.

23.55 sati – Ministar unutarnjih poslova Federacije BiH Aljoša Čampara izjavio je u Sarajevu kako policija nakon ubojstva dvojice vojnika kontrolira sigurnosno stanje i da nema razloga za paniku te ocijenio kako je još rano za kvalificiranje tog napada za koje očevici tvrde da ga je izvršio napadač navodno odjeven kao radikalni islamist . – Ovo je jedan gnjusan zločin, ubijena su dvojica pripadnika oružanih snaga, a jedan je ozlijeđen. Moramo utvrditi koji je motiv, koji su razlozi za napad i nakon toga ćemo moći reći nešto više – kazao je Čampara novinarima u naselju Rajlovac gdje je napad i počinjen. Lokalni mediji prenijeli su kako je napad izveo stanoviti Enes Omeragić te kako je lociran u naselju Sokolje u kojemu živi te tamo opkoljen u obiteljskoj kući, no Čampara to nije mogao potvrditi. – Molim građane da ostanu mirni. Policija radi svoj posao i mi imamo snage da s ovim izađemo na kraj – kazao je federalni ministar unutarnjih poslova. Ubijeni vojnici identificirani su kao Armin Salkić (26) i Nedeljko Radić (34), Bošnjak i Srbin. Obojica su bili vozači u postrojbi vojne policije stacionirane u vojarni u Rajlovcu. – Ovo je strašan dan za oružane snage – kazao je zamjenik ministrice obrane Emir Suljagić koji je nakon napada stigao u Rajlovac.

23.43 sati – Avaz piše da se prema neslužbenim informacijama osumnjičeni nalazi u kući na Sokolju, a specijalci s njim pokušavaju pregovarati. Ova i okolne kuće su blokirane.

23.29 sati – Brat i otac jednog od dvojice ubijenih vojnika pojavili se na mjestu događaja, a mediji su prisustvovali teškom emotivnom trenutku ovih članova porodice vojnika, javlja Fena.

U Rajlovcu se očekuje obraćanje medijima federalnog ministra unutrašnjih poslova Aljoše Čampare.

23.13 sati – Prema posljednjim informacijama, specijalci su opkolili kuću napadača u Sokolju.

23.05 sati – Prema saznanjima Večernjeg lista BiH napadač je Enes Omeragić. Tri osobe su lakše ozlijeđene u autobusu od krhotina stakla, vozač i dva putnika. Ubijeni su, neslužbeno se doznaje, Armin Salkić i Nedeljko Radić.

– Izražavam prije svega sućut obiteljima naših pripadnika Oružanih snaga BiH, Salkića i Radića. Očekujem od nadležnih institucija da žurno provedu istragu i procesuiraju počinitelja. Ovo treba biti opomena svim sigurnosnim službama i institucijama kako bi u budućnosti preventivno djelovale, a ne bavile se posljedicama – kazala je u izjavi za Večernji list BiH Marina Pendeš, ministrica obrane BiH.

22.37 sati – Očevici su policiji prenijeli informacije kako je napadač navodno bio odjeven poput vahabita.

22.32 sati – Ministar sigurnosti BiH Dragan Mektić iz Pariza je za Avaz rekao da postoji vrlo izvjesna mogućnost da je riječ o terorizmu.

22.20 sati - Glasnogovornik kantonalnog MUP-a Irfan Nefić rekao je da su tijekom pucnjave po autobusu od krhotina stakla ozlijeđeni vozač i dva putnika, prenosi Fena.

Zamjenik ministra obrane BiH Emir Suljagić potvrdio je da su u pucnjavi koja se večeras dogodila u Rajlovcu ubijena dva vojnika Oružanih snaga BiH, te da je jedan povrijeđen. Nikakve detaljnije informacije Suljagić nije želio navoditi, naglašavajući da je istraga u toku.

Klix.ba piše da su se vojnici u vrijeme pucnjave najvjerojatnije nalazili u kladionici.

22.10 sati - Policijski komesar MUP-a KS Vahid Ćosić rekao je Avazu da je informacija da se radi o terorizmu klasična dezinformacija te da je još prerano.

Tijekom pucnjave ozlijeđen je još jedan vojnik i još nekoliko osoba, a policija traga za ubojicom. Na mjestu događaja nalazi se desetak specijalaca.

Avaz također doznaje da je ubojica Enes Omeragić iz Sokolja te da je, prema informacijama s mjesta događaja, poznat kao "momak na lošem glasu". Međutim, policija to još nije potvrdila.

Do pucnjave je došlo nešto prije 20 sati, a napadač je pucao na jednu kladionicu u naselju Rajlovac gdje se nalazi i vojarna oružanih snaga BiH. Nakon toga vatru je otvorio i na autobus koji se nalazi u blizini. Uz pripadnike civilne policije u istragu su se uključili i vojni policajci i trenutno tragaju za napadačem.

>> Prolaznik preminuo nakon ranjavanja u pljački banke u Sarajevu